У 1970-я стары кінатэатр разабралі, бо паўстала пытанне пра будаўніцтва новага. Часова фільмы паказвалі ў цагляным будынку былога райкама КПБ, пазней — у памяшканні Дома культуры (сёння — Свята-Троіцкі сабор). У 1977 годзе па ініцыятыве першага сакратара райкама партыі Кацярыны Рашчынскай адбылося адкрыццё новага будынка кінатэатра на 400 месцаў з усімі неабходнымі прыбудовамі: гараж, фільмаправерачная, кінамайстэрня, санітарны вузел. Кінатэатр атрымаў назву “Кастрычнік”, першы сеанс тут адбыўся 4 кастрычніка. Зараз установа стала Раённым цэнтрам культуры “Мір”. Дарэчы, сёння ў ім кінамеханікам працуе Тамара, дачка Мікалая Васільевіча. Яна з дзяцінства палюбіла праводзіць час на працы ў бацькі, глядзець мастацкія фільмы праз вакенца кінаапаратнай, дапамагаць пераматваць стужку. Не дзіва, што Тамара і сама атрымала ў Добрушы адукацыю кінамеханіка, пасля чаго вярнулася на радзіму.